
-#-
I. ÚS 36/95
Ústavný súd Slovenskej republiky na neverejnom zasadnutí senátu konanom 31. mája 1995 predbežne prerokoval podnet
, vo veci porušenia svojho
základného práva konaním a rozhodnutím Krajského súdu v Banskej Bystrici a takto rozhodol: Podnet
o d m i e t a pre nesplnenie zákonom
predpísaných náležitostí. Odôvodnenie: Ústavný súd Slovenskej republiky (ďalej len "ústavný súd") dostal 24. apríla 1995 podanie označené ako "žiadosť o prejednanie môjho návrhu". Jeho pisateľ v ňom uviedol, že po odsúdení Krajským súdom v Banskej Bystrici (rozsudok 1 T 39/89 z 21. februára 1990) mu bol výkon trestu 7. júla 1993 prerušený. V inej trestnej veci bol však 21. septembra 1993 zobraný do väzby v Ostrave, odsúdený a toho času si odpykáva trest odňatia slobody vo väznici Valdice v Českej republike. Vzhľadom na skutočnosť, že pisateľ podnetu má trvalý pobyt na území Českej republiky, využil, ako v podaní uvádza, "zákonnú normu", ktorá mu umožňuje vykonávať celý trest odňatia slobody na území Českej republiky. V tejto súvislosti sa obrátil na Krajský súd v Banskej Bystrici, aby o veci rozhodol. Tento 21. júna 1994 zamietol jeho žiadosť o výkon trestu odňatia slobody na území Českej republiky s poučením, že vyjadrenie sťažovateľa k tomuto rozhodnutiu nie je možné. V dôsledku uvedeného pisateľ podnetu žiadal, aby ústavný súd prijal jeho návrh a po jeho prejednaní "vydal právomocné rozhodnutie, ktorým by zrušil rozhodnutie Krajského súdu v Banskej Bystrici a ďalej, aby mi bolo umožnené vykonávať trest odňatia slobody v Českej republike".
-#-
V konaní o podnetoch podľa čl. 130 ods. 3 Ústavy Slovenskej republiky môže ústavný súd začať konanie na podnet právnických a fyzických osôb, ak namietajú porušenie svojich práv. Ústavný súd ako nezávislý súdny orgán ochrany ústavnosti poskytuje teda ochranu základným právam a slobodám upraveným v ústave, najmä v jej druhej hlave. K porušeniu (možnému porušeniu) základného práva pisateľa podnetu by preto došlo iba vtedy, ak by konaním a rozhodnutím Krajského súdu v Banskej Bystrici bolo porušené niektoré zo základných práv uvedených v druhej hlave ústavy. Druhá hlava ústavy však neupravuje medzi základnými právami alebo slobodami právo vykonávať trest odňatia slobody na území iného štátu než, v ktorom bola osoba na takýto trest a jeho výkon odsúdená. Z uvedeného dôvodu bol podnet odmietnutý pre nesplnenie zákonom predpísaných náležitostí podľa 25 ods. 2 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov. P o u č e n i e : Proti tomuto rozhodnutiu nemožno podať opravný prostriedok. V Košiciach 31. mája 1995
Za správnosť vyhotovenia:
JUDr. Viera M r á z o v á predsedníčka senátu

